《秋风词为同年宋芷沅作》
清代·陈寿祺

凉飙搅昼堆愁阴，燕山日瘦天为黔。浮埃十丈塞穷巷，闭门秋老无蝉吟。

木莲始开壮士卧，匣剑冷人青霜镡。芸华东屋呼小宋，拥膝不得披长襟。

七年京华守破壁，颇苦两脚侵风淫。习公纵然非病蹇，那可按穴无神针。

{风穸}{风穸}薄寒中肌理，霜中傲菊谁能禁。先生天骨合变化，古黄一出万马瘖。

并时名姓逐龙尾，许我山水听瑶琴。世间蛩蟨互怜爱，何况星聚无商参。

众仙抗手群玉府，罡风不到蓬莱岑。兰台词客今再见，岂复感物嗟萧森。

郧西飞沙穿战甲，英雄抚髀寒宵深。雄耶雌耶忽长笑，作赋何足伤秋心。

玉河虹影明绿浔，城东吹笛红楼阴。黄昏有酒斟复斟，开帘招月来青林。

作者简介：陈寿祺（1771—1834），清代儒学家。字恭甫、介祥、苇仁，号左海、梅修，晚号隐屏山人，福建侯官（今福州）人。嘉庆四年进士，十四年充会试同考官，父母殁后不出仕，主讲鳌峰、清源书院多年，有《左海全集》。